**סייקלופס** או **קיקלופ** (באנגלית: **Cyclops**) הוא דמות בדיונית של גיבור-על מוטאנט, המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת *The X-Men #1* מספטמבר 1963, ונוצרה על ידי הכותב סטן לי והמאייר ג'ק קירבי.

סייקלופס הוא האלטר אגו של סקוט סאמרס, מוטאנט המסוגל לירות מטחי אנרגיה מעיניו. בחליפת הקרב שלו, סייקלופס לובש משקפי מגן בעלי עדשת אודם-קוורץ, חזות בעלת עין אחת שהקנתה לו את הכינוי קיקלופ, על שם היצור האגדתי קיקלופ. סייקלופס הוא הראשון שנאסף בידי צ'ארלס אקסבייר לחבורת האקס-מן, והיה לאחד מחמשת החברים המייסדים של הקבוצה המקורית, יחד עם ג'ין גריי, חיה, אייסמן ואנג'ל. אקסבייר מחשיב אותו לאחד מתלמידיו המצטיינים ביותר, וביניהם מתוארת מערכת יחסים של אב ובן. נאמנותו הרבה של סייקלופס לאקסבייר עלתה לו ביוקר במערכות יחסים עם חבריו לקבוצה, אולם במשך השנים, סייקלופס הגיח מצילו של אקסבייר והפך למנהיג הבלתי מעורער של האקס-מן. דמותו מתוארת כארכיטיפ גיבור התרבות האמריקנית, בניגוד לאנטי-גיבורים קשוחים ואנטי ממסדיים בארצות הברית שלאחר מלחמת וייטנאם, כדוגמת וולברין. סייקלופס חסר אנוכיות, בעל משמעת עצמית גבוהה ומוסריות אתית, תכונות אופי שהופכות אותו למנהיג, טקטיקן ואסטרטג מצליח.

סייקלופס הוא בנו של קורסאייר (כריסטופר סאמרס) מקבוצת סטארג'אמרס ואחיהם הבכור של האבוק (אלכס סאמרס) ווולקן (גבריאל סאמרס). כמו כן, הוא אביו של קייבל (נתניאל סאמרס) ואלמנן של מדלין פריור ושל ג'ין גריי, אשר הקריבה את עצמה למען חבריה בסוף הרצת החוברות אקס-מן החדשים של הכותב גרנט מוריסון. סייקלופס הוא אביהם הביולוגי של איש אקס (נייט גריי) ושל סטרייף, וגם אביה ממציאות חלופית של רייצ'ל סאמרס. בן זוגה של אמה פרוסט, שותפתו לאקס-מן וחברת Generation X ומועדון הלפייר לשעבר. עם הרצת המיתוג מחדש "מארוול עכשיו!" של שנת 2012 הוצגה דמותו הצעירה של סייקלופס כחלק מחברי האקס-מן המקוריים שנשלחו לזמן ההווה מזמן העבר.

דמותו של סייקלופס מדורגת במקום ה-39 ברשימת מאה גיבורי העל הגדולים, לפי אתר IGN. דמותו הופיעה בסדרות האנימציה השונות של חברת מארוול, ביניהן "ספיידרמן וחבריו המדהימים", "אקס-מן: סדרת האנימציה", "אקס-מן: אבולוציה" ו"וולברין והאקס-מן". את דמותו בסרטי הלייב אקשן "אקס-מן", "אקס-מן 2", "אקס-מן 3: המפלט האחרון" ו"אקס-מן: העתיד שהיה" מגלם השחקן ג'יימס מרסדן, בעוד את דמותו הצעירה בסרטים "אקס-מן: אפוקליפסה" ו"אקס-מן: הפניקס האפלה" מגלם השחקן טיי שרידן.

היסטוריה פרסומית
----------------

סייקלופס היה לדמות מרכזית בחוברות הקומיקס של האקס-מן מאז הפצעתו לראשונה בחוברת *The X-Men #1*. הוא נשאר חבר הקבוצה עד לעזיבתו בתחילת 1986 כדי להקים קבוצה חדשה בשם אקס פקטור אשר כללה את חברי הקבוצה המקורית ג'ין גריי, חיה, אייסמן ואנג'ל. סייקלופס נשאר בקבוצה עד לחוברת מספר 70, ולאחר מכן שב לקבוצת האקס-מן בכרך השני של הסדרה. סדרה זו הייתה הראשונה מבין שתיים שמנתה את סייקלופס, וולברין, גמביט, פסיילוק, רוג וחיה כחברי הקבוצה הכחולה. מאז, סייקלופס כיכב בהרצת חוברות חדשה שנקראה *Astonishing X-Men* ("אקס-מן המדהימים"), וחברי קבוצתו כללו את וולברין, שאדוקאט, קולוסוס, אמה פרוסט וחיה. דמותו השתתפה גם בכותרי *Uncanny X-Men* ("אקס-מן המופלאים"), וחברת מארוול השתמשה בדמותו גם כדי להציג את חוברות "אולטימייט אקס-מן" ו"אקס-מן החדשים". בנוסף, הדמות השתתפה במספר מהדורות מוגבלות, ביניהן "הרפתקאותיהם של סייקלופס ופניקס", "אקס-מן: המלחמות האסגארדיות", "אקס-מן: החיפוש אחר סייקלופס", סדרת סולו על שמו, וכן "אקס-מן המקור: סייקלופס".

הדמות נוצרה בידי סטן לי וג'ק קירבי, שכתבו את מרבית הגליונות הראשונים בסדרה. בשנת 1975, הכותב כריס קלרמונט נטל את מושכות הכתיבה החל מחוברת *Uncanny X-Men #94*, בהרצה שנמשכה עד לשנת 1991 בה ג'ים לי הפך למאייר סדרת החוברות. בשנת 1991, הכותב בריאן ק. וון עבד על מיני-סדרה המתמקדת בדמות. ג'וזף האריס כתב בשנת 2000 מיני-סדרה בת ארבע חוברות בשם "אקס-מן: החיפוש אחר סייקלופס", שדנה בשובו של סייקלופס לאחר שהתמזג עם אפוקליפס באירועי "התריסר".

במהלך כתיבתו של ג'וס וידון בסדרת *Astonishing X-Men* בשנת 2004, וידון הציג לקוראים פן חדש באישיותו של סייקלופס. זאת ועוד, מאז הולדתה של הופ סאמרס, סייקלופס החל להתנהג באופן בלתי יציב ולא מוסרי, וגונן על אלה שקרובים אליו במידה מופרזת. השקפת עולמו בנוגע לאנושות הפכה לשנויה במחלוקת, בדומה להשקפת עולמו של מגנטו, והוא נתפס יותר כאנטי-גיבור ולעיתים אף כנבל בקרב גיבורי-העל. כאנטיתזה לפועלו האצילי כמנהיג בשטח לשעבר של קבוצת האקס-מן, הרצת החוברות "אקס-מן המופלאים" של קירון גילן בעקבות אירועי "אוונג'רס נגד אקס-מן" של שנת 2012 הציגה אישיות נוקשה ובלתי מתפשרת בסייקלופס, שאינו מתחרט על מעשיו, הפגין נטיות אובדניות בשם פועלו ואשר נכלא בעקבות מעשיו לאחר שהשתלט עליו כוח הפניקס.

כחלק מהרצת החוברת של "מארוול עכשיו!", קיימות שתי גרסאות של סייקלופס - סייקלופס המקורי, שמופיע בכרך השלישי של חוברות "אקס-מן המופלאים", וגרסה צעירה יותר מזמן העבר כחלק מקבוצת אקס-מן החדשים. את שתי הסדרות כתב בריאן מייקל בנדיס ואייר כריס בצ'לו, כאשר בראשונה מופיע צוות ההכחדה של סייקלופס - הנוקט בגישה מחתרתית ולעיתים אלימה כדי להגן על זכויות המוטאנטים, והקים בית ספר חדש תחת השם "בית הספר החדש לצעירים מחוננים ע"ש צ'ארלס אקסבייר". לעומתו, סייקלופס הצעיר מנסה להבין את דרכו בקו הזמן הנוכחי, לנוכח מעשיו של מקבילו העתידי.

ביוגרפיה בדיונית
----------------

הביוגרפיה של סייקלופס עברה מספר שינויים במהלך השנים, גדולים וקטנים כאחד, אולם האלמנט הקבוע בכולם היה סיפור המקור של הדמות.

### שנותיו הראשונות

לפי מקורות שונים, סקוט הצעיר גדל באנקורג', אלסקה. אביו, מייג'ור כריסטופר סאמרס מחיל האוויר האמריקני, לקח את משפחתו לטיסה במטוס הקרב דה הבילנד מוסקיטו. המטוס הותקף בידי ספינת חלל מאימפריית השי'אר. בעוד המטוס צלל כשהוא אחוז בלהבות, אמו של סקוט הידקה אותו ואת אחיו אלכס למצנח ובכך למעשה הצילה אותם ממוות בטוח. לרוע המזל, המצנח עלה בלהבות וראשו של סקוט נחבט בהגיעו לקרקע. הדבר גרם לו לפגיעה מוחית, אולי הסיבה העיקרית לחוסר יכולתו לשלוט במטחי האנרגיה שהוא יורה מתוך עיניו. בכרך השני של סדרת החוברות *Astonishing X-Men*, נכתב כי הטראומה בילדותו של סייקלופס גרמה לו למחסום מנטלי שלא איפשר לו לשלוט בכוחותיו המוטאנטים. בעזרתה של אמה פרוסט, סייקלופס מצליח להתגבר על המחסום באופן זמני. למשך זמן מה הייתה לסקוט אמנזיה ממושכת. הוא העביר את שארית ילדותו בבית יתומים באומהה, נברסקה, שם עבר מבחנים וניסויים על ידי בעל המקום מר מילבורי, הידוע גם בשם מיסטר סיניסטר.

### האקס-מן

בנערותו, סקוט נאסף על ידי צ'ארלס אקסבייר לאחר שברח מבית היתומים וגרם לתקרית מצערת שבה פרץ אנרגיה מעיניו גרם לנפילתו של עגורן אל עבר הקהל. סקוט חשב במהירות ושחרר פרץ אנרגיה נוסף שהשמיד את העגורן לפני שגרם נזק. הקהל חשב שמדובר במעשה אלימות והגיב בזעם. הוא הפך לחבר מן המניין של חבורת האקס-מן, כאשר בין חבריה המקוריים נמנים גם ג'ין גריי, חיה, אייסמן ואנג'ל. מאז ימיו הראשונים בחבורה, חברות מיוחדת נרקמה בינו לבין ג'ין גריי. הקרב הראשון של הקבוצה התרחש עם מגנטו ואחוות המוטאנטים שלו. בזמן שבו היה חבר בקבוצה המקורית, סקוט החל במערכת יחסים עם ג'ין.

כאשר קבוצת האקס-מן נלחמה נגד האי התבונתי קרקואה, סייקלופס היה היחיד שהצליח להימלט חזרה לאחוזת אקסבייר. הוא עזר לאמן קבוצת אקס-מן חדשה שכללה את סטורם, קולוסוס, נייטקרולר, באנשי, וולברין, סאנפייר ות'אנדרבירד, אשר נשלחה להציל את חברי הקבוצה הלכודים. כאשר חברי הקבוצה המקורית החליטו לעזוב, כולל האבוק ופולאריס, סייקלופס נשאר והוא הרגיש שאין הוא יכול לחיות חיים רגילים ללא כל שליטה על כוחותיו.

כל אותה עת, סקוט האמין שהוריו נהרגו בתאונת המטוס. למעשה, הם נלכדו ונמכרו כעבדים לאימפריית השי'אר. כחבר האקס-מן, סקוט פגש את אביו, שידוע כעת כקורסאייר, מנהיג הסטארג'אמרס, קבוצת חוצנים שהתמרדו נגד השלטון הרודני של אימפריית השי'אר ומתפקדים כעת כפיראטי חלל. ג'ין למדה על זהותו של קורסאייר אך שמרה את המידע מסקוט, שמגלה את האמת רק מספר שנים לאחר מכן. כאשר ג'ין נהרגה באירועי "סאגת הפניקס האפלה" לאחר שהטיסה מעבורת חלל לתוך התפרצות סולארית וחזרה לחיים בתור הפניקס, סקוט התחיל לפקפק במערכת יחסיו עמה, היות שג'ין היא לא אותה אחת שהכיר. הוא עזב את האקס-מן לאחר מותה, אך חזר לאחר כשנה בה הצטרף לצוות ספינת דייגים. בסופו של דבר, סקוט נישא למדלין פריור, שדמתה במראה החיצוני לג'ין. הוא נלחם בסטורם על מנהיגות הקבוצה, אך בסופו של דבר הובס ובחר לפרוש. מדלין ילדה לו בן בשם נייתן.

### אקס פקטור ואינפרנו

 ערכים מורחבים – **אקס-מן: נפילת המוטאנטים, אקס-מן: אג'נדת ההכחדה**  

מיד לאחר היוולדו של נייתן מתברר שג'ין לא מתה. הפניקס התגלתה כישות קוסמית אשר דחקה את אישיותה של ג'ין והניחה את גופתה בתא ריפוי בתחתית מפרץ ג'מייקה. היא הוחייתה בידי האוונג'רס וארבעת המופלאים. סייקלופס עזב את אשתו ובנו וחזר לג'ין, ויחד עם חברי קבוצת אקס-מן המקורית הם ייסדו את קבוצת אקס פקטור. בינתיים, פריור הצטרפה לאקס-מן והקריבה את חייה במהלך אירועי "נפילת המוטאנטים".

במהלך אחת מהרפתקאות הקבוצה, חברו לקבוצה אנג'ל איבד את כנפיו. הוא הפך בעזרתו של נבל-העל אפוקליפס לאחד מפרשי אפוקליפס. אייסמן הצליח להחזיר את אנג'ל לקדמותו, וזה האחרון הפך לארכאנג'ל. מדלין פריור הפכה למלכת הגובלינים וחיפשה נקמה בסקוט על כך שעזב אותה. כאשר התברר לה כי היא תוצר של שיבוט פרי מלאכתו הזדונית של מיסטר סיניסטר לצורכי רבייה, היא איבדה את שפיות דעתה והתאבדה. נוסף על כך, סקוט גילה שסיניסטר היה זה שניהל את בית היתומים כשהיה נער, ונלחם בו. לאחר מכן, סקוט בחר לחיות לצד ג'ין יחד עם בנו.

מעט לאחר "אג'נדת ההכחדה", סייקלופס נתקל בשנית באפוקליפס, שהדביק את בנו התינוק בוירוס טכנו-אורגני. בעזרת חברי קבוצתו, סקוט הביס את אפוקליפס, אך לא הצליח להציל את בנו מהוירוס. הוא נאלץ לשלוח אותו לזמן העתיד, שם יירפא. לאחר שקבוצות האקס-מן ואקס פקטור מביסות את מלך הצללים, חברי קבוצת אקס פקטור שבו לקבוצת אקס-מן, אשר מתפצלת, וסקוט נבחר לשמש כמנהיגה של הקבוצה הכחולה.

### חזרה לאקס-מן

לאחר שסייקלופס חזר כמנהיג שטח לקבוצת אקס-מן, מרבית הקבוצה הכחולה נחטפה בידי אומגה רד והנינג'ות של ארגון היד. לאחר הצלתם, מיסטר סיניסטר שלח חבר אקס פקטור לשעבר בשם קאליבן לחטוף את סייקלופס ואת ג'ין בעבור מוטאנט מטורף בשם סטרייף, שיבוט של קייבל ויריבו מזמן העתיד. סטרייף אמר לשניים שהוא נייתן עצמו, שנשלח לעתיד וננטש. הוא וקייבל מתו לכאורה בקרב ביניהם. הקבוצה נלחמה באומגה רד בשנית, והמוטאנטית הטלפתית פסיילוק מפתה את סייקלופס מתוך תקווה שיעזוב את ג'ין לטובתה, אך לשווא. קייבל חזר, וגילה לסייקלופס שהוא נייתן כריסטופר סאמרס האמיתי.

סייקלופס וג'ין גריי נישאו לבסוף. במהלך ירח הדבש שלהם, הם נשלחו לעתיד, שם הם גידלו את קייבל למשך 12 שנים. לאחר שהם עזרו לקייבל להביס את הגרסה העתידית של אפוקליפס, הם נשלחו חזרה לעבר. לבקשתה של רייצ'ל סאמרס, ג'ין נטלה שוב את זהותה של הפניקס. מיסטר סיניסטר גילה לסייקלופס אודות אח שלישי לבית משפחת סאמרס, והותיר אותו מלא תהיות. בנוסף, סקוט חייב להכיר בעובדה שבנו נייתן הוא כעת בגיל מבוגר יותר ויכול להיות אביו.

 ערכים מורחבים – **אקס-מן: סאגת אונסלוט, אקס-מן: מבצע אפס סובלנות, אקס-מן: התריסר**  

קבוצת האקס-מן נאלצה להילחם במורה הרוחני שלה, צ'ארלס אקסבייר, אשר הפך לישות העוצמתית אונסלוט לאחר שמחק את זכרונו של מגנטו. אף על פי שהאקס-מן הביסו את הישות המרושעת ושחררו את אקסבייר, רבים מגיבורי-העל נאבדו לתקופת זמן. אקסבייר - שנחלש בעקבות הבסתו של אונסלוט - נעצר בשל מעשיו, וסקוט וג'ין נשארו כדי להחליפו כמנהלי אחוזת אקסבייר. אולם, השניים הודיעו על פרישתם לאחר שבמהלך אירועי "מבצע אפס סובלנות" סייקלופס נפצע אנושות מפצצה שהונחה בחזהו.

סקוט וג'ין חזרו לקבוצה לאחר תקופה מסוימת לבקשתה של סטורם, וזאת משום שמצבו המנטלי של צ'ארלס אקסבייר לא היה כשורה. עם שובם החלו אירועי "התריסר" (*The Twelve*), לפיהם קבוצת האקס-מן גילתה מיומניה של דסטיני על אודותיהם של תריסר מוטאנטים רבי עוצמה, הכוללים את סייקלופס, צ'ארלס אקסבייר, מגנטו, פניקס, אייסמן, פולאריס, סטורם, קייבל, בישופ, סאנפייר, מיקאיל רספוטין (אחיהם של פיוטר ואיליאנה) והמונולית האנושי. עוד התגלה כי פרשי אפוקליפס חטפו את המוטאנטים הללו מכל רחבי העולם כדי להפוך את כוחו של אדוניהם לאומניפוטנטי. קבוצת האקס-מן אספה את שאר חברי "התריסר" והגיעה למצרים, שם היא התעמתה מול אפוקליפס וגזע הסקרול משני הצורה. אפוקליפס וכוחותיו לכדו את כל חברי "התריסר" במהלך הקרב, והוא השתמש בכוחותיהם המשולבים כדי לקבל גוף חדש ועוצמה בל תתואר. הריטואל לכך כלל יצירת שני קטבים מגנטיים מנוגדים בידי מגנטו ופולאריס; שינוי אקלים קיצוני בידי סטורם, אייסמן וסאנפייר; חיבור משפחתי בידי סייקלופס, ג'ין גריי וקייבל; קישור מחשבתי בידי אקסבייר; קישור מרחב-זמן בידי בישופ ומיקאיל; וחיבור כל האנרגיות יחדיו בידי המונולית האנושי. נייט גריי התעתד לשמש כגופו החדש של אפוקליפס, כלי קיבול רב עוצמה שמסוגל לאגור את כל הכוחות גם יחד. התריסר הצליחו לשחרר את עצמם מאחיזתו של אפוקליפס, וסייקלופס הקריב את גופו ואת כוח החיים שלו כדי למנוע מאפוקליפס להשתלט על נייט. אף על פי שאפוקליפס הובס, נראה שסייקלופס אבד לנצח. כולם האמינו כי הוא מת עד אשר ג'ין וקייבל איתרו אותו במצרים והפרידו בינו לבין אפוקליפס. כתוצאה מכך, נשמתו של אפוקליפס נהרגה.

### האקס-מן החדשים

|  |  |
| --- | --- |
|  |  ראו גם – **אמה פרוסט#הצטרפות לאקס-מן** |

בעקבות מיזוגו של סייקלופס עם אפוקליפס, אישיותו השתנתה והדבר גרם לקרע במערכת היחסים בינו לבין ג'ין. טענתו של סקוט הייתה, שאפוקליפס גרם לו לפקפק לא רק במערכת היחסים אלא גם בחייו באופן כללי. הוא איפשר את גיוסו של המוטאנט קסורן לתוך האקס-מן לאחר שזה ניסה להתאבד, ובין השניים התפתחו יחסי ידידות. בדומה, משימות תכופות עם וולברין גרמו לשני חברי האקס-מן הוותיקים להתיידד.

כאשר כוח הפניקס התחיל להשתלט שוב על ג'ין, המרחק ביניהם התעצם. ג'ין התעמתה עם סקוט, אך הוא תירץ את העובדה בכך שאפוקליפס שינה אותו. בתסכולה הרב, ג'ין התנחמה בזרועותיו של לוגאן, אך הוא אמר לה להישאר עם סקוט. אקסבייר עזב את כדור הארץ כשהוא תחת שליטתה של אחותו המרושעת קסנדרה נובה, והוא העביר את ניהול בית הספר לג'ין. מילוי חובותיה החדשים בנוסף להתפתחות כוחותיה אילצו את ג'ין למקד את תשומת לבה בעניינים אחרים, ובשל כך היא התעלמה מסקוט. במקום להתפייס עמה, סקוט מצא נחמה וייעוץ באמה פרוסט. מערכת היחסים ביניהם התחילה כסדרת טיפולים מנטליים, אך פרוסט ניצלה זאת כדי להתקרב אליו. כשג'ין גילתה את דבר הרומן, סקוט טען שמדובר רק בשיתוף מחשבתי והם לא עשו כל דבר רע. גישתה השחצנית והמלגלגת של פרוסט גרמה לג'ין הפגועה להתקיף אותה מנטלית ו"לשרוף את שקריה" במלוא כוח הפניקס. היא אילצה את אמה להודות על רגשותיה האמיתיים לסקוט ולהתמודד מול כישלונותיה וחטאיה האישיים. סקוט התעמת מול ג'ין ודרש שהיא תקרא את מוחו. היא מגלה שבין השניים לא התרחש מגע גופני, אף על פי שאמה הציעה זאת. סקוט עזב את מכון אקסבייר, וזמן מה לאחר מכן, אמה פרוסט נמצאה כשהיא מנופצת בצורת היהלום שלה ונחשבה למתה. בהמשך, ג'ין השתמשה בכוחות הפניקס כדי לחבר את גופה המנופץ של פרוסט, בהגיעתה להכרה שמערכת היחסים ביניהם היא אמיתית.

עד מהרה, סקוט מצא את עצמו שותה לשוכרה במועדון הלפייר, כשהוא מנסה לברוח מהמחויבות והציפיות הרבות שנדרשות ממנו מתוקף תפקידו כמנהיג האקס-מן. בזמן שהוא העביר עם וולברין ופנטומאקס כאשר השלושה מגיעים למתקן פרויקט "נשק אקס", סקוט התוודה שמערכת היחסים בינו לבין ג'ין לא התקדמה מבחינה רומנטית מאז שהיו צעירים. בנוסף, ג'ין הייתה כה עסוקה עם כוחותיה החדשים ותפקידה החדש, שהשניים לא תיקשרו כבעבר, וכי הוא הרגיש שנשאר מאחור היות שג'ין מחוברת לכוח הפניקס. כשסקוט חזר לאקס-מן, חבר הקבוצה החדש קסורן התגלה כמגנטו ותקף את האקס-מן. רמות הכוח של ג'ין הגיעו למלוא עוצמתן, והיא התעמתה מול קסורן/מגנטו, אך נהרגה. בזמן גסיסתה, סקוט התנצל על כך שפגע בה, אך ג'ין אמרה לו שהיא מבינה ושמעולם לא ראתה אותו כל כך מלא חיות. היא ביקשה ממנו להמשיך הלאה בחייו ומתה.

אולם, סקוט נותר שבור ממותה של ג'ין, ושקל לעזוב את האקס-מן פעם נוספת. מתגלה שאם הוא היה עושה זאת, המעשה היה מוביל לעתיד חלופי אפוקליפטי. כדי למנוע זאת, גרסה עתידית של ג'ין תיקשרה עמו באופן טלפתי והשתמשה בכוחות הפניקס הלבנה כדי לדחוף אותו ואת אמה לקשר רציני. השניים בנו מחדש את מכון אקסבייר וניהלו אותו יחדיו. מערכת היחסים החדשה ביניהם הובילה לבעיות עם קבוצת האקס-מן, שראו בכך זילות בזכרה של ג'ין. רייצ'ל סאמרס פגועה במיוחד על חוסר החרטה שהפגין אביה בעקבות הרומן הטלפתי שפגע בג'ין לפני מותה, ועל חלקה של פרוסט בכך, וכמחאה שינתה את שם משפחתה לגריי במקום סאמרס. בסופו של דבר, חברי האקס-מן למדו להכיר בערכה של פרוסט, ורייצ'ל התפייסה עמם.

### אקס-מן המדהימים

מתוך החלטה שקבוצת האקס-מן צריכה לשמש בתפקיד חיפוש והצלה וכן להציג את המוטאנטים באשר הם באור חיובי יותר, סייקלופס בחר קבוצה חדשה, "אקס-מן המדהימים", שהפכה בבוא הזמן לסדרת הדגל של אקס-מן בידי חברת מארוול. הקבוצה התמודדה עם הנבל החוצני אורד מכוכב הלכת ברייקוורלד, אשר סיפק למדענית קביטה ראו "תרופה" למוטציה. הקבוצה הביסה את אורד, לא לפני שהיא לומדת שאחד מחבריה יהיה אחראי להשמדת הכוכב בשנה הקרובה. מעט לאחר מכן, חדר הסכנה של הקבוצה מקבל בינה מלאכותית, ו"היא" קראה לעצמה בשם "דיינג'ר". דיינג'ר לבשה צורה אנושית, התקיפה את האקס-מן וחיפשה להרוג את אקסבייר. היא גילתה לקבוצה שאקסבייר ידע שהיא בעלת מודעות עצמית מאז שטכנולוגיית השי'אר הותקנה בה לפני מספר שנים, ובחר להתעלם מכך ולאמן בעזרתה את קבוצות האקס-מן בצורה לא אנושית. לאחר שהקבוצה הובסה באי ג'נושה, חברי הקבוצה עזבו את אקסבייר מלאי תחושת גועל, וסייקלופס לא הסכים לקבל את פניו בבית הספר לילדים מחוננים. כמו כן, סייקלופס הדריך יחידת מוטאנטים חדשה בשם "קורסאיירס" על שם אביו. היחידה כללה את דריאד, קוויל, ספקטר ואת קוקיות סטפורד הנותרות.

במהלכו של טיפול תרפיה טלפתי, אמה פרוסט הציגה בפני סייקלופס את האפשרות שמקור חוסר השליטה שלו במטחי האנרגיה האופטיים נובע לא מנזק מוחי אלא ממחסום מנטלי שסקוט הצעיר כפה על עצמו לאחר הטראומה המשולבת ממות הוריו, הפרדתו מאחיו וההתפתחות הפתאומית של כוחותיו. הדבר נתפס כמו מנגנון התמודדות, שנתן לסקוט משהו להתמקד בו ושמר על סוג של שליטה בתקופה בה מאורעות יצאו מכלל שליטה בחייו וניפצו את חייו עד לאותה נקודה.

סקוט התוודה שתאוריה זו היא נכונה, ושהוא חסם ממוחו אפילו את העובדה שקיבל את ההחלטה, לשמר את ההפרכה שבכך ולמנוע מאחרים לגלות את ה"סוד" שלו. הגיליון הסתיים כאשר סקוט נמצא במצב קטטוני, עיניו חשופות ובעלות גוון טבעי חום ללא חשש להתפרצות כוחותיו. בהמשך התברר כי הוא קיבל שליטה זמנית עליהם.

### בריאה קטלנית, מלחמת אזרחים

 ערכים מורחבים – **בית אם, מלחמת אזרחים (קומיקס)**  

לאחר אירועי "בית אם", כמעט כל המוטאנטים הופשטו מכוחותיהם, ואקסבייר נעדר. נבל מסתורי התקיף את קבוצת אקס-מן והביס כמה מחבריה בקלות, ביניהם סייקלופס ובתו מהמציאות החלופית רייצ'ל. השניים נלכדו ונלקחו למיקום לא ידוע, אותו סייקלופס זכר במעומעם מהעבר. הם הצליחו לשחרר את עצמם ולהימלט, אך לבסוף נתקלו בחוטפיהם, וולקן, שיידע את סייקלופס כי הוא אחיו הצעיר. אקסבייר גם אישר זאת לקראת סופו של הסיפור, דבר שהעכיר יותר את האווירה בין המורה לתלמידו. סייקלופס דרש מאקסבייר לעזוב את בית הספר, וכי המקום איננו שלו יותר.

סייקלופס הכריז על נטרליות יחד עם חמשת חברי האקס-מן הנותרים בנוגע למלחמת האזרחים של יקום מארוול. הוא גילה סימפתיות לעמדתו של קפטן אמריקה, שכמו האקס-מן גם הוא נרדף בשל הרצון לעשות את מה שנכון, אולם הוא גם האמין שהאקס-מן סבלו אבדות רבות עד כה בשביל לנקוט בעמדה נחרצת בשל הפשטת הכוחות ההמונית שהתרחשה לאחר אירועי "בית אם". בישופ עזב את הקבוצה כדי להצטרף לתומכי חוק רישום העל-אנושיים וכדי לרדוף אחר המוטאנטים העריקים. סייקלופס עזר לחבורת האקס-מן העתידית להשיב את המוטאנטים הלכודים, וזאת באמצעות שליטה מנטלית. כמו כן, הוא התקיף את בישופ על ידי כך שהוא גרם לעומס יתר בספיגת האנרגיה שלו.

### תסביך משיח, הייעוד הגלוי

 ערך מורחב – **אקס-מן: תסביך משיח**  

סייקלופס הוביל את הקבוצה לאלסקה, שם סרברו איתר מוטאנט חדש - תינוקת שרק נולדה. בהגיעם למקום, הם מצאו שכל הילדים בעיירה מתו, מספר מחברי "המשוטטים" ו"המטהרים" מתו, וכי התינוקת עליה מדובר אינה נמצאת. הוא שלח קבוצה המונה את וולברין, נייטקרולר, אנג'ל וקולוסוס כדי למצוא את חברי "השוליות" לשעבר למידע על "המשוטטים". הוא התווכח עם אקסבייר על כך שלא אמר לו לגבי קבוצתו. סקוט אמר לו שאלה אינם האקס-מן שלו יותר וכי הוא יכול לעשות מה שהוא רוצה. בנוסף, הוא קרא לקבוצת אקס פקטור חקירות לעזור עם הסיטואציה, ביקש מריקטור להסתנן לתוך "המטהרים" וביקש ממדרוקס וליילה מילר להפגש עם פורג'. סייקלופס למד שקייבל חטף את התינוקת המוטאנטית, והורה על הרכבתה של קבוצת אקס פורס חדשה כשוולברין עומד בראשה. משימתם הראשונה הייתה לרדוף אחר קייבל ולהשיג את התינוקת. לאחר מכן, סייקלופס שבר את כל קשריו עם אקסבייר ואמר לו לעזוב את האחוזה, וזאת משום שאקסבייר המשיך לפקפק בשיקוליו. סייקלופס נראה יחד עם קבוצתו ולצד אקס פקטור, כדי לעזור לוולברין נגד קבוצת "הבוזזים" ולהשיב את התינוקת מידיו של קייבל.

סייקלופס מצא את מקום מחבואם של "המשוטטים" באי מיואר ושלח לשם את אקס פורס ואת בישופ. במהלך הקרב הסופי, סייקלופס שלח את האקס-מן החדשים נגד "המשוטטים", בהאמינו כי כוחותיו של סיניסטר יופתעו אם יתקלו ביריבים לא מוכרים. התברר כי התלמידים החדשים יעילים ביותר. סייקלופס התעמת חזיתית עם קייבל על החזקה בתינוקת. קייבל החזיק אקדח שלוף על אביו ומתחנן בפניו שיאפשר לו לברוח לעתיד עמה, אך הוא מוסר לו את התינוקת לאחר שאקסבייר מציין שעתידם של כל המוטאנטים מונח על כף המאזניים וכי סייקלופס, מנהיג האקס-מן, מדבר בשם כל המוטאנטים. סייקלופס החזיק בתינוקת, ובהבינו כי היא ראויה לסיכוי לעצב את גורלה במו ידיה, מוסר אותה בחזרה לקייבל. קייבל השתגר לעתיד בדיוק כשבישופ ירה לעבר התינוקת. הירייה מחטיאה אותה ופגעה באקסבייר בראשו. סייקלופס ירה בבישופ בעזרת מטח אנרגיה והכריז על פירוקה של קבוצת האקס-מן.

בתקופה זו של מלחמת האזרחים של מארוול, סקוט יוצא לחופשה עם אמה בארץ הפראית לאחר שסירב להצעתו של טוני סטארק לצרף את האקס-מן ליוזמת חמישים המדינות. הם ענו לבקשת העזרה של וורן בסן פרנסיסקו. השניים חזרו ומצאו את סן פרנסיסקו תחת שליטתה של מרטיניק ג'ייסון, בתו של המאסטרמיינד המקורי ג'ייסון וינגארד. הם שחררו לא רק את וורן והאקס-מן משליטתה, אלא גם את העיר כולה. כתוצאה מכך, ראש העיר הציעה לקבוצת האקס-מן להתמקם בעיר בדרך קבע. לאחר שהשלימו את בניית מפקדתם החדשה בעיר, סייקלופס שלח בעזרת אמה פרוסט קריאה טלפתית לכל המוטאנטים באשר הם שסן פרנסיסקו היא כעת מקום מפלט למוטאנטים וכי כולם מוזמנים להצטרף אליהם. הקבוצה מאושרת בידי כוחות העיר, ביניהם המשטרה, ששוכרים את האקס-מן לעזרה במקומות שמחוץ ליכולתם.

סייקלופס שלח את וולברין כדי לאתר את מיסטיק והקים מחדש את קבוצת אקס פורס כיחידת מבצעים מיוחדים אשר משימתה היא לסכל איומים שונים לגזע המוטאנטים אשר אינם ניתנים לטיפול בדרך הרגילה תחת עינו הפקוחה של הציבור. סייקלופס מינה את וולברין למנהיג הקבוצה ושמר עליה בסוד מחברי האקס-מן האחרים, ביניהם גם פרוסט הטלפתית (סייקלופס יצר מעין "קופסה שחורה" במוחו כדי למנוע ממנה לדלות את המידע). כמו כן הוא דרש שקבוצת אקס פורס תישאר חשאית אף מעיני הציבור. אולם, סייקלופס השתמש בחברי האקס-מן בחלק מהמשימות של אקס פורס, כמו חיה וקוקיות סטפורד. למרות מאמציו להסתיר את הקבוצה, היא איננה זהירה, וחבריה מותירים בגדים מוכתמים בדם מסביב ומעלים את חשדותיה של פרוסט. המחלוקת על מנהיגותו של סייקלופס עולה שוב בעקבות פלישת גזע הסקרול החוצני לסן פרנסיסקו, שבה הוא אישר שימוש בלוחמה ביולוגית נגד הסקרול בידיעה שהדבר ידביק אותם בגרסה עדכנית של וירוס הירושה אותה יצר חיה, בלי הבדיקה המוקדמת שקיימת גם תרופה.

### מלחמת המשיח

 ערך מורחב – **אקס-מן: מלחמת המשיח**  

במהלך מעורר מחלוקת נוסף, סייקלופס שלח את אקס פורס לאתר את מלכת המצורעים, שהדביקה מוטאנטים בווירוס הירושה כדי להשתמש בכוחותיהם נגד בני האדם ובכך להעלות את ההיסטריה האנטי-מוטאנטית. חיה איתר את קייבל בעתיד וסייקלופס פקד על חברי אקס פורס לנטוש את משימתם הנוכחית כדי לעזור לקייבל ולתינוקת, הופ, בעתיד. הוא קיבל את ההחלטה הקשה להפעיל את מכונת הזמן למרות הידיעה שמלכת המצורעים חטפה את סורג', בום-בום והליון ומתכוונת להרוג אותם. דומינו עצמה נמצאה במרחק של כמה רגעים מלהרוג את מלכת המצורעים, כאשר הקבוצה שוגרה לזמן העתיד ומלכת המצורעים ירתה בראשה של בום-בום ושולחת את סורג' ואת הליון לבניין האו"ם, בו מתרחשת התקפה נוספת. עם שובו, וולברין התעמת עם סייקלופס על החלטתו והסיכון שלקח בעקבות זאת.

### מחאה אנטי-מוטאנטית ושובה של מדלין פריור

סיימון טראסק שחרר לתקשורת צילומים מהעיר קופרטאון, אלסקה, והוא התכוון להשתמש בכך כדי להטעות את הציבור לחשוב שההרס נגרם בידי משיח מוטאנטים חדש שנולד, ולא קבוצת המטהרים. הצילומים, יחד עם קבוצת שונאי המוטאנטים החדשה אותה הקים, "קואליציית אנושות עכשיו!", הובילו להצעת חוק אנטי-מוטאנטית שמבקשת לשלוט ברבייתם של המוטאנטים. בעקבות כך התחילו להתרחש פשעי שנאה נגד מוטאנטים, מה שאילץ את סאמרס לפתוח את שערי אחוזת אקס לכל אלה אשר מחפשים מקלט. בתקופה זו, החשאיות הגוברת שלו לגבי קיומה של קבוצת אקס-פורס וחשדותיה של אמה לגבי דבר מה אותו הוא מסתיר ממנה גרמו לקרע בין השניים. אמה נשמעת לעצתה של סטורם כי מעשיו של סייקלופס הם לטובת המוטאנטים, ומצטרפת לקאבאל של נורמן אוסבורן בניסיון משלה להבטיח את שלומם של המוטאנטים.

סקוט נתקל פעם נוספת במדלין פריור, אשתו לשעבר, שחזרה במפתיע בצורת רוח. פריור, שקראה לעצמה "המלכה האדומה", אספה קבוצת מוטאנטיות לה קראה "אחוות המוטאנטיות". הקבוצה שלה תקפה את האקס-מן, ומדלין גנבה קצוות שיער של ג'ין גריי שהייתה בחזקתו של וולברין, מתוך מטרה לאתר באמצעותה את ג'ין ולאכלס את גופתה, בכך להיוולד מחדש. סקוט שלח את דומינו להוציא את גופתה של ג'ין מהקבר ולהחליף אותה באחרת לצורך הטעיה. מדלין לא הייתה מודעת לשינוי וניסתה להשתלט עליה, אך לשווא. כתוצאה מכך, האנרגיה שלה התפוררה והיא נעלמה מהקיום.

### אוטופיה/שלטון אפל

 ערכים מורחבים – **אקס-מן: אוטופיה, שלטון אפל**  

לאחר הקרב עם מדלין ואחוות המוטאנטיות, חיה התעמת עם סקוט ואמה בנושא מעשיהם החשאיים (סקוט וקבוצת אקס-פורס שלו, ואמה והצטרפותה לקאבאל), ואמר להם כי ישוחח איתם בהמשך על כך באריכות, או שהסוד יפלג את קבוצת אקס-מן. בחוברת הקרוסאובר *Dark X-Men\Dark Avengers: Utopia*, חוסר השקט הגובר בקרב אוכלוסיית המוטאנטים והצעת החוק של טראסק הובילו למהומות אלימות של מוטאנטים נגד "קואליציית אנושות עכשיו!" בסן פרנסיסקו. אף על פי שסייקלופס קיבל את תמיכתה של ראש העיר, הוא התקבל בעיני הציבור כמנהיג אוכלוסיית המוטאנטים וספג בעקבות כך את הביקורת השלילית. הוא נתפס כתומך במחאה אשר שלח את האקס-מן להובילה. טראסק ניצל את ההיסטריה ההמונית וצייר את "האנושות עכשיו!" כקורבנות כאמצעי להעביר את חקיקתה של הצעת החוק. נורמן אוסבורן שלח את קבוצת האוונג'רס האפלים שלו כדי לדכא את המהומות ולאסור את סייקלופס וחברי קבוצתו. זאת ועוד, הוא ביקש מאמה פרוסט להנהיג קבוצה חדשה של אקס-מן האפלים, אשר תענה אך ורק לו. היא הסכימה ונטלה את שם הקוד "המלכה השחורה". הדבר יצר פילוג משמעותי בינה לבין סקוט, שהגיע לבסיסו של אוסבורן באלקטרז כדי לשוחח עמו. אוסבורן אמר לו כי הם יכולים להפסיק את ההיסטריה ההמונית והעוינות כאן ועכשיו, אך סקוט פקד עליו להיכנע ולסגת מסן פרנסיסקו עם קבוצתו. כשאוסבורן סירב לכך, סייקלופס עזב, אך אוסבורן נשבע להרוג אותו בהזדמנות הראשונה שתקרה בדרכו. בעוד האקס-מן האפלים של פרוסט משליטים אט אט סדר בעיר, סייקלופס המשיך בתוכניתו לטפל בסיטואציה. הוא נתן לחברי האקס-מן משימות שונות, וביקש לפקח על קבוצתה של פרוסט מרחוק כשהיא מנסה לעצור זקיפי סנטינל המתקיפים את סן פרנסיסקו. כאשר הוא נשאל כיצד אפשר יהיה לעצור גם את האקס-מן האפלים וגם את האוונג'רס האפלים, סייקלופס עונה "מי אמר שאתם הקבוצה שאמורה לעצור את האוונג'רס?".

תוכניתו של סייקלופס נכנסה לשלבי יישום כאשר מג'יק שיגרה את קבוצת אקס-פורס לבסיס H.A.M.M.E.R באלקטרז. צוות התקיפה המיוחד נלחם באקס-מן האפלים ובאוונג'רס האפלים, בעוד מג'יק משגרת את המוטאנטים השבויים הרחק משם. אקס-פורס נעזרה בפרוסט ובנאמור, שהתגלו כסוכנים כפולים נגד אוסבורן. מיד לאחר מכן, סייקלופס ומועדון אקס הקימו את אסטרואיד M ממעמקי האוקיינוס. הוא הורה למג'יק ולפיקסי לשגר את כל האקס-מן ובני בריתם המוטאנטים לאי, לו קרא בשם "אוטופיה". במסיבת עיתונאים, סייקלופס הכריז רשמית כי הם עזבו את שטחי ארצות הברית והם מתנגדים לאוסבורן ולשיטותיו. בתקופה זו, סייקלופס חוכך בדעתו אם לאפיין את אוטופיה כאומה ריבונית. האי הותקף בידי איומים שונים, שתוארו באירועי "נקרושה", "אקס-אינפרנוס" ו"הפחד עצמו". אחרי חשיפתה של קבוצת אקס-פורס, חיה עזב את אוטופיה והאשים את סייקלופס בשיקולי דעת שגויים לגבי האופן בו הוא מנהל את אוטופיה.

### הביאה השנייה ועידן הגיבורים

 ערך מורחב – **אקס-מן: הביאה השנייה**  

לאחר אירועי אוטופיה, קייבל חזר למחוז וסטצ'סטר בניו יורק של זמן ההווה עם הופ סאמרס, התינוקת אותה האמינו למשיחת המוטאנטים. לא היה לו מושג שהאקס-מן עברו לאי אוטופיה, וסייקלופס שלח את קבוצתו לחפש אחריהם ולהצילם מידי קבוצת המטהרים וזקיפי הנמרוד העתידניים. במהלך ניסיון ההצלה, נייטקרולר נהרג כששיגר את הופ חזרה לאוטופיה. סייקלופס ערך הלוויה לחברו, היחיד שבאמת האמין בו לגבי משיחת המוטאנטים. חיה הגיע ללוויה והאשים את סייקלופס באבדנו של נייטקרולר. מעט לאחר מכן, שדה כוח בלתי חדיר נוצר לפתע מסביב לאוטופיה, וזקיפי סנטינל מהעתיד התחילו להתקיף את האי. סייקלופס נאלץ לשלוח קבוצת אקס-מן לזמן העתיד יחד עם קייבל, אך עם שובם סייקלופס והופ חזו במותו לכאורה של קייבל משילוב השפעותיהם של הווירוס הטכנו-אורגני ומסע בזמן. לאחר שזקיפי הנמרוד והמטהרים הובסו, סייקלופס ערך לוויה לבנו המת. אמה פרוסט עדה לסימן מכוח הפניקס שמתעורר בהופ, ורצה לספר על כך לסקוט, שקטע את דבריה וציין בפניה שמתקן האיתור סרברה גילה חמישה מוטאנטים חדשים ברחבי העולם. סייקלופס שלח את הופ כדי לגייס את המוטאנטים החדשים, והם הפכו לחברי קבוצתה החדשה, "האורות". לאחר מכן, הוענק לסייקלופס אות כבוד בידי קומנדר סטיב רוג'רס על פעולותיו.

### הפחד עצמו

 ערך מורחב – **הפחד עצמו (קומיקס)**  

על ג'אגרנוט השתלטו כוחות אסגארדיים, והוא נמלט משבי קבוצת ת'נדרבולטס. הוא עשה את דרכו מערבה מתוך מטרה להשמיד את אוטופיה או את סן פרנסיסקו, תלוי איזה צד יסגיר את השני. סייקלופס ניסה מספר פעמים לעצור את ג'אגרנוט אחוז הדיבוק, אך ללא הועיל. בניסיון אחרון, הוא שלח את מג'יק, קולוסוס ושאדוקאט להיפגש עם סיטוראק החוצן כדי לשכנע אותו לקחת את הכוחות אותם העניק לג'אגרנוט. סיטוראק הסכים לכך, בתנאי שיהפוך את קולוסוס לאווטאר החדש של הג'אגרנוט.

### פילוג, בריאה מחדש

 ערך מורחב – **אקס-מן: פילוג**  

בתחילת מאורעות "פילוג", סייקלופס הודה לוולברין על כך שתמיד היה שם בשבילו, והשניים מגיעים סוף כל סוף להסכמה וכבוד הדדי ביניהם לאחר שנים של יריבות ועימותים. בזמן ועידת נשק, קוונטין קווייר - המוטאנט שידוע בשם קיד אומגה - התחיל מתקפת טרור על השגרירים הנוכחים במקום. כתגובה, זקיפי סנטינל שוחררו, אך סייקלופס ווולברין הביסו אותם יחדיו. עקב חשש מתגבר על האיום המוטאנטי, מדינות ברחבי העולם החלו לשנע את כוחות הזקיפים שלהם. סייקלופס שלח את האקס-מן לטפל באותם איומים. מעט לאחר מכן, קיד אומגה הופיע באוטופיה וביקש חנינה על מעשיו. וולברין ניסה לתקוף אותו, אך סייקלופס עצר בעדו. כשקיד אומגה העליב את וולברין, סייקלופס הגן על וולברין ודרש מקוונטין להיות בשקט. מאוחר יותר, סייקלופס שלח קבוצה לתצוגת ראווה במוזיאון, אך מועדון הלפייר התקיף את המקום ונטרל אותה. בעוד סייקלופס ווולברין עשו את דרכם למוזיאון, אידי חברת "האורות" שאלה אם אפשר להרוג את חברי מועדון הלפייר. וולברין התנגד לכך נחרצות, אך סייקלופס אמר לה לעשות את מה שהיא חושבת לנכון. אידי הרגה כמעט את כל חברי מועדון הלפייר כדי להציל את חבריה לקבוצה. וולברין שלף את טופריו על סייקלופס בזעם, אך עצר בעצמו ברגע שהוא הבין את מעשיו.

אולם, מועדון הלפייר החדש הפעיל זקיף סנטינל ענק ממדים, אותו הוא שלח לעבר אוטופיה. כשרוב חברי האקס-מן נעדרו מן האי, הופ סאמרס ושאר המוטאנטים הצעירים התנדבו להצטרף לסייקלופס במלחמתו נגד הזקיף האימתני. וולברין התנגד לרעיון לשים ילדים בקו החזית, אך סייקלופס התעקש שכל מי שרוצה להילחם צריך לעשות זאת. וולברין הניח מטען נפץ באי ומאיים לפוצץ את אוטופיה כדי לגרום לצעירים לברוח ולהשמיד את הזקיף הענק. התיסכול הרב של סייקלופס ווולברין אחד מהשני התגבר כאשר סייקלופס הזכיר את שמה של ג'ין גריי. השניים נלחמו אחד בשני בזעם בעוד הזקיף מתקיף אותם. בסופו של דבר, הזקיף אילץ אותם לחבור יחדיו ולהצטרף להופ ולשאר הצעירים בקרב נגדו, שבסופו הוא הובס. אולם, ההבדלים האידאולוגיים בין סייקלופס לוולברין גרמו לאחרון להחליט לעזוב את אוטופיה ולקחת עמו את אלה שמעוניינים להצטרף אליו. השניים החלו לגייס את חבריהם לקבוצה - חלקם נשארו עם סייקלופס באוטופיה, וחלקם עזבו עם וולברין בחזרה לאחוזת אקס במחוז ווסטצ'סטר, שם הוא פתח מחדש את בית הספר לצעירים מחוננים על שמה של ג'ין גריי. אמנם וולברין לא עזב כאויבו של סייקלופס, אולם הוא הבהיר לו שעליהם לא להתערב אחד בענייניו של השני.

### אוונג'רס נגד אקס-מן

 ערך מורחב – **אוונג'רס נגד אקס-מן**  

כאשר התגלה כי כוח הפניקס חוזר לכדור הארץ וככל הנראה מתעתד להשתמש בגופה של הופ סאמרס כמארח, סייקלופס האמין שהופ כפניקס יכולה "לאתחל מחדש" את אוכלוסיית המוטאנטים. קפטן אמריקה חשש שהפניקס תגיע לכדור הארץ ותשמיד את כל החיים על פני הכוכב. הוא הגיע לאוטופיה ופקד על סייקלופס למסור לידיו את הופ למעצר הגנתי. סייקלופס הבין שקפטן אמריקה לא יקבל תשובה שלילית כאופציה והתקיף אותו. קפטן אמריקה פקד על קבוצת האוונג'רס שנמצאה על סיפונה של נושאת המטוסים המרחפת של S.H.I.E.L.D להתקיף את האקס-מן. סייקלופס הכריז על האוונג'רס כאלה אשר תמיד הורידו מערכם של האקס-מן וראו בהם כ"ילדים חורגים ומכוערים", ואשר יבקשו לחתור תחתם אם ישיגו את ידם על משיחת המוטאנטים. במהלך הקרב, הופ נמלטה מאוטופיה והדבר הוביל להפסקת הלחימה. באמצעות שימוש בכוחות ההשתגרות של מג'יק, האקס-מן הערימו על האוונג'רס ונעלמו אף הם. סייקלופס פיזר את האקס-מן כדי להילחם בחוליות שונות של האוונג'רס ברחבי העולם, ומתוך ניסיון למנוע מהם למצוא את הופ. אולם, לאחר שהופ ערכה עסקה עם וולברין, סייקלופס וכמה חברים מהאקס-מן ערכו מסע לחלקו הכחול של הירח. איירון מן ניסה לנטרל את כוח הפניקס, אך לשווא, ובמקום להיאחז בהופ, כוח הפניקס התפצל לחמישה חלקים ונאחז בגופותיהם של חמשת חברי האקס-מן הנוכחים במקום – סייקלופס, אמה פרוסט, נאמור, קולוסוס ומג'יק.

סייקלופס עשה את דרכו חזרה לכדור הארץ עם הופ מחוסרת ההכרה. חמשת הפניקסים השתמשו בכוחות האלוהיים שניתנו להם והתחילו לשנות את פני העולם לפי ראותם לנכון, אך אף על פי שפניהם מועדות לשלום, הם למעשה מכוננים משטר צבאי. סייקלופס הציע להופ בחזרה את כוחותיה, אך גם התעמר בה על כך שהיא לא הייתה ראויה להם מלכתחילה. על אף שאמר לה כי היא יכולה לעזוב את אוטופיה כל אימת שתרצה, הוא שינה את דעתו משום שהאוונג'רס ניסו להשתמש בה נגדו. כשמכשפת השני שיגרה אותה הרחק משם, סייקלופס הצהיר כי כשהמלחמה תסתיים, האוונג'רס לא יתקיימו עוד.

חבורות האקס-מן והאוונג'רס הצליחו להתגבר על נאמור, קולוסוס ומג'יק, ושארית כוחות הפניקס שלהם התחלקו בין סייקלופס ואמה פרוסט. אקסבייר ניסה לפנות לצידו הרחום של סקוט ולגרום לו להפסיק את מעשיו, אולם כמגננה על התקפתם המשולבת של האוונג'רס והאקס-מן, סייקלופס הרג את אקסבייר והתקיף את אמה פרוסט. הוא ספג את כוחות הפניקס שלה והפך לפניקס האפל. בקרב המתחולל, האוונג'רס והאקס-מן החלישו את סייקלופס במידה שתאפשר להופ לספוג את כוח הפניקס לתוך עצמה. היא ביטלה את הנזק שנגרם לעולם בידי סייקלופס, ובעזרת מכשפת השני היא שחררה את כוח הפניקס לחופשי מעל פני כדור הארץ, מה שגרם לאלפי אנשים לפתח יכולות מוטאנטיות. סייקלופס הוחזק כאסיר בכלא עשוי אודם קוורץ, ועל אף שהוא היה מלא אשמה על גרימת מותו של פרופסור אקסבייר, הוא שמח שגזע המוטאנטים אותחל מחדש והצהיר כי היה עושה את הכל בשנית.

### אקס-מן החדשים: מהפכת המוטאנטים

סייקלופס, כפי שהופיע על עטיפת החוברת *Cable and X-Force #7* מאפריל 2013. אמנות מאת סלבדור לארוקה
פעולותיו במהלך המלחמה נגד האוונג'רס ואחריה הובילו לגל שנאה נגד מוטאנטים, אשר איים על קיומם והוביל למעצרם של רבים מאלו שגילו את כוחותיהם. סייקלופס הוצא ממעצרו בידי מגנטו ומג'יק, שהחלו לסייע לו לשחרר מוטאנטים כלואים, לצרף אותם לקבוצת אקס בהנהגתו ולסייע להם לשלוט בכוחותיהם. הוא ביסס את קבוצתו החדשה בבסיס נטוש של נשק אקס במערב קנדה, וקרא לו בית הספר החדש ע"ש אקסבייר. בניסיון לחלץ את אמה פרוסט ממעצר, סייקלופס ומגנטו החלו לאבד שליטה על כוחותיהם, ואמה אמרה כי כוחותיה השתבשו גם כן וכי כוח הפניקס אחראי לכך. באותה העת, קבוצת האקס-מן הראשית נחרדת ממדיניותיו האלימה של סייקלופס, אך הם נמנעו מלהתעמת איתו מחשש שהדבר יצית מלחמת אזרחים בין המוטאנטים. הערה שולית של אייסמן הביאה את חיה לנסוע חזרה בזמן ולגייס את חמשת האקס-מן המקוריים בניסיון לעצור את סייקלופס. כאשר נפגש עם האקס-מן המקוריים מן העבר, ביניהם גרסתו הצעירה, ג'ין גריי הצעירה איבדה שליטה בכוחותיה וגרמה להפלת משקפיו של סייקלופס, ולשחרור פיצוץ אופטי מעיניו. הדבר יצר את הרושם כי הוא ניסה להורגם, והקרע בין שלושת הקבוצה - הקבוצה הראשית, קבוצתו של סייקלופס והאקס-מן מן העבר - הלך והתגבר.

לאחר עימות עם קבוצת האוונג'רס הראשית ועם סוכנות S.H.I.E.L.D בדבר יחסה של האנושות לגזע המוטאנטי, סייקלופס החליט לדבר עם קבוצת האקס-מן הראשית בבית הספר לילדים מחוננים ע"ש ג'ין גריי. הוא ביקש מהם להצטרף אליו כדי להגן על הגזע המוטאנטי מפני סכנת הכחדה, ואמר כי יגן על בתי הספר בנשימתו האחרונה. לאחר עימות אידאולוגי עם חברי הקבוצות, סייקלופס עזב את המקום לאחר שקוקיות סטפורד ואנג'ל מן העבר הצטרפו לקבוצתו. לאחר הקראת צוואתו של אקסבייר, בה הצהיר אקסבייר כי הוא מותיר את כל רכושו לסייקלופס ורואה אותו כבנו, סייקלופס החליט לסגור את בית הספר החדש ע"ש אקסבייר ושלח את תלמידיו לבית הספר לילדים מחוננים ע"ש ג'ין גריי. הוא טען כי מעשיו מנוגדים לאידאולוגיה של אקסבייר, והחליט להתפייס עם קבוצת האקס-מן הראשית. הוא הצליח לאגד את כל המוטאנטים הידועים ברחבי כדור הארץ בבית הלבן, וזאת כדי להראות לעולם כי מוטאנטים יכולים להתכנס במקום אחד בלי לפגוע בבני-אדם.

### הזמן אוזל, מלחמות סודיות

 ערכים מורחבים – **הזמן אוזל, מלחמות סודיות**  

זמן מה לאחר מכן, לפני התנגשות היקומים האחרונה בין ארץ-616 לארץ-1610, סייקלופס נעשה למנהיג אומת אקס, אי המשמש כמקום מפלט למוטאנטים המוגן בידי סנטינלים שתוכנתו מחדש. סייקלופס הציע מקום מקלט מדיני לחיה, אשר הוכרז כמבוקש בידי האוונג'רס וסוכנות S.H.I.E.L.D בשל היותו חבר בקבוצת האילומינטי. סייקלופס קיבל בברכה את סאן-ספוט, אשר נעשה למנהיג קבוצת אוונג'רס משלו המתנגדת למצוד אחר חברי האילומינטי, כאשר זה הגיע לשיחה עם חיה. לאחר מכן, סייקלופס דן עם סאן-ספוט בדבר ההתנגשויות, ואמר כי ברשותו ביצת פניקס והוא מוכן להשתמש בה. הביצה לא בקעה עד למועד התנגשות, וכאשר בקעה, סייקלופס התאחד עם כוח הפניקס והחל לבלום את כוחות הפלישה מארץ-1610. לפני ההתנגשות, סייקלופס הוכנס לספינת ההצלה של האילומינטי בידי מניפולד, והיה מן ניצולי ארץ-616 לאחר חורבן שני היקומים. סייקלופס ושאר הניצולים הוצאו בידי דוקטור סטריינג' מספינת ההצלה כשמונה שנים לאחר חורבן המולטי-יקום ויצירת עולם-המלחמה בידי דוקטור סטריינג' ודוקטור דום, שהכריז על עצמו כאל הקיסר דום. סייקלופס מצטרף אל שאר הניצולים במתקפה על דוקטור דום, מצליח להילחם בכוחותיו העצומים של דום באמצעות כוחותיו כפניקס, אך לבסוף נהרג בידי דום השובר את מפרקתו.

### מוות והשלכות

 ערך מורחב – **אקס-מן: מותו של אקס**  

סייקלופס הוקם לתחייה כאשר המולטי-יקום שוחזר בידי ריד ריצ'רדס, אך ללא כוחות הפניקס שלו, וחזר לשורות האקס-מן. כאשר האקס-מן קיבלו קריאת מצוקה מהאי מיואר, סייקלופס היה חלק מהמשלחת שיצאה לחקור את הקריאה, ומצא גופות מרובות של ג'יימי מדרוקס. בנשימתו האחרונה, מדרוקס אמר לסייקלופס כי האי אפוף ערפילי טריגן - שהתאגדו לצורות עננים לאחר הפצתם על פני כדור הארץ בידי מלך אומת הבלתי אנושיים חזיז שחור - וכי הערפילים רעילים למוטאנטים.

בעוד סייקלופס ואמה חוקרים את האי, הערפילים השפיעו על סקוט, והחלו לגרום לגסיסתו. בעודו גוסס, סייקלופס המבולבל הפציר באמה לא לסיים את חייו כך. אמה שמרה על מותו של סייקלופס בסוד, ויצרה אשליה טלפתית שלו במטרה להמשיך את המסר שלו גם אחרי מותו. אמה גרמה לאשליה לפעול איך שחשבה שסייקלופס היה פועל, ובין היתר ביטלה את השפעתו של אחד מענני הטריגן ותקפה את ממלכת הבלתי אנושיים. "סייקלופס" נהרג בידי חזיז שחור והוכרז כגיבור בידי האקס-מן, וזאת כאשר רק אמה והאבוק מודעים למותו האמיתי.

פעולותיה של אמה שינו באופן קיצוני את דעתו של הציבור על סייקלופס, ובני-אדם, מוטאנטים ובלתי אנושיים החשיבו אותו לטרוריסט. ערפילי טריגן המשיכו להשפיע על מוטאנטים, וגל חדש של שנאה כלפיהם נוצר. גרסתו הצעירה של סייקלופס מן העבר החלה לתעב את גרסתה הבוגרת, ולהכחיש כל קשר למעשיו. כמו כן, קבוצת מוטאנטים צעירים המכנים את עצמם "רוחותיו של סייקלופס" החלו לבצע פעולות טרור בניסיון מעוות לכבד את זכרו, לבושים מסכות המעוצבות כמשקפיו.

כחלק מהרצת "תחייה מחודשת" של כותרי האקס-מן, כמה חברי אקס-מן חזרו לחיים - ביניהם סקוט סאמרס, בעזרתו של קייבל הצעיר מזמן העבר ובאמצעות אנרגיות מכוח הפניקס.

סייקלופס מזמן העבר
------------------

### אקס-מן החדשים

 ערך מורחב – **אקס-מן החדשים (2012)**  

חיה קיווה שהבאת חמשת חברי האקס-מן המקוריים מזמן העבר אל זמן ההווה יזכיר לסייקלופס מדוע אקסבייר יצר את האקס-מן מלכתחילה, ובכך תימנע הכחדת המוטאנטים. עם הגעתם, חמשת האקס-מן המקוריים מחליטים להישאר ולהצטרף לקבוצה חדשה. שני הסייקלופים משתפים פעולה נגד אחוות המוטאנטים מזמן העתיד, שמגיעה כדי לאלץ את האקס-מן המקוריים לחזור לזמן העבר. כתוצאה מכך פורץ קרב האטום, וזאת לאחר שקבוצת האקס-מן מזמן העתיד מגיעה לעזור להם. כאשר ג'ין גריי מזמן העבר נחטפת בידי השי'אר ועומדת למשפט בעקבות הרס שנגרם בידי כוח הפניקס בקשת הסיפור "המשפט של ג'ין גריי" משנת 2014, סייקלופס הצעיר וקבוצת האקס-מן החדשים משתפים פעולה עם שומרי הגלקסיה וסטארג'אמרס כדי להציל את ג'ין מעולם הבית של השי'אר. סייקלופס הצעיר מגלה שאביו קורסאייר עדיין בחיים, והוא מחליט ללכת בעקבותיו במסעותיו בחלל ולעזוב את האקס-מן. הוא גם מעוניין להתרחק מג'ין משום שהיא מתחילה להפגין חיבה להאנק מק'קוי הצעיר.

במיני-סדרה משלו, סייקלופס הצעיר מבלה זמן איכות עם אביו, אותו חשב למת. הם ננטשים על כוכב לכת חייזרי עוין, נרדפים על ידי ציידי ראשים מסוכנים ונחטפים בידי פיראט חלל אכזר, קפטן ואלש מאלפקט. השניים נפגשים עם שומרי הגלקסיה והאקס-מן החדשים במהלך אירועי "המערבולת השחורה". אחרי שהמלחמות הסודיות מסתיימות, סייקלופס מוביל את קבוצת אקס-מן הצעירה כולל את וולברין החדשה, אויה ואוון סבאחנור, מתוך תקווה לנער מעליהם את המורשת שהוכתבה להם בידי מקביליהם המבוגרים.

### הבלתי אנושיים נגד אקס-מן

 ערך מורחב – **הבלתי אנושיים נגד אקס-מן**  

סייקלופס הצעיר ניצב בפני החלטה קשה, כעת כשהמוניטין של מקבילו מזמן העתיד בתור האחד שישמיד את הבלתי אנושיים מעיב על זה שלו. למרות זאת, הוא חובר לשאר קבוצות האקס-מן כשהם יוצאים למלחמה נגד הבלתי אנושיים על יצירתם של ערפילי טריגן המסוכנים למוטאנטים. אולם, במהלך הקרב, משתלט על סייקלופס הצעיר בלתי אנושי בשם מוסאייק, אשר כוחו מאפשר לו לקפוץ מאדם לאדם. הדבר גורם לו לחזות בזיכרונותיו של מוסאייק שהשתלט על מגנטו בזמן שבו מגנטו ואמה פרוסט עמדו מעל גופתו המתה של סייקלופס מזמן העתיד אחרי שמת מחשיפה לערפילים. סייקלופס הצעיר מבין מכך שמקבילו העתידי לא מת כשהתקיף את הבלתי אנושיים, ומחליט לרדוף אחרי אמה פרוסט, שבמעשיה הטלפתיים להסתיר את מותו ולהכריז מלחמה על הבלתי אנושיים הכתימה את המוניטין שלו. הוא חושף בפני כולם את האמת בסיום המלחמה כשאמה מנסה להמשיך את העימות אפילו אחרי שמדוזה משמידה את ענן הטריגן כדי להציל את המוטאנטים במחיר עתידם של הבלתי אנושיים. הוא מתעלם מטענותיה של אמה שהיא עשתה את מה שחשבה לנכון שסקוט היה עושה אם היה יכול.

### האלופים

סייקלופס הצעיר מקבל השראה מנאום אותו נשאה גברת מארוול, והוא מצטרף לקבוצת האלופים. אחרי שפירש לא נכון תקרית מסוימת ותקף את הענק, האלופים תוקפים אותו חזרה ומרסנים אותו. הם עורכים הצבעה בין חברי הקבוצה ומסכימים לצרף אותו לקבוצה לאחר שהחליטו לא לשפוט אותו על פי מעשיו של מקבילו המבוגר במהלך מלחמת האזרחים האחרונה. לנוכח הניסיון שלו בהנהגת האקס-מן, רבים מהאלופים מעריכים אותו כמנהיג. אולם, באופן רשמי לא נבחר מנהיג לקבוצה.

### תחייה מחודשת

אחרי שאירועי "הבלתי אנושיים נגד אקס-מן" הגיעו לסיומם, סייקלופס הצעיר היה נחוש לחזור לזמן העבר ממנו הגיע, אך כשעשה זאת הוא ושאר האקס-מן הצעירים הוכו בתדהמה שקו הזמן הזה אינו כמו קו הזמן הרגיל, והם אינם יודעים יותר מאיזה קו זמן הם הגיעו. עם הידע שהם הגיעו מקו זמן חלופי ושונה לגמרי, סייקלופס ושאר חברי האקס-מן המקוריים עוזבים את הקבוצה הראשית במטרה למצוא את מקומם בעולם. אחרי שהצטרפו לקבוצת האקס-מן של מגנטו במדריפור, סייקלופס מחליט לרדת מהנהגת הקבוצה, ומארוול גירל מחליפה אותו.

כוחות ויכולות
-------------

לסייקלופס יש את היכולת המוטאנטית לשגר קרני אנרגיה מעיניו, והיא מתוארת כ"פיצוץ אופטי". הקרניים נראות כאור אדום (לדוגמה קרינה אלקטרומגנטית בגל אדום). אולם, אין הם מותירות סימני חום אלא יוצאות ככוח הרסני וללא כל רתע. הקרניים חזקות ביותר וניתן להשתמש בהן כדי לקרוע לוחות מתכת ולאייד סלעים. סייקלופס הדגים יכולת מרשימה של דיוק ומיומנות בשליטה במטחי האנרגיה היוצאות מתוך עיניו דרך משקפי המגן שלו, והוא מסוגל לשלוט ברוחבה של הקרן, בגובהה ובעוצמתה. בנוסף, הוא מסוגל לשקף את הקרן דרך משטחים שונים. הדבר מדגים גם את יכולתו האינטואיטיבית להשתמש בגאומטריה של המרחב בין האובייקטים. הטווח האופטימלי של מטח האנרגיה הוא לפחות 600 מטר, והוא ממוקד דיו כדי לנקב מטבע, לקדוח דרך גזע עץ, ולחדור מבעד לעורו העבה של בלוב. סייקלופס הראה את כוחו של פרץ האנרגיה בכך שפוצץ קיר בניין, תיעל דרך אבן סלעית ופיצוץ מרומי ההר. לפי איירון מן, עוצמת הקרניים נמדדת בכאלפיים ג'יגה-ואטים. שני ג'יגה-ואטים הם כמעט ממחצית התפוקה המרבית של תחנת הכוח הגרעינית דואל הבלגית, וכאשר סייקלופס משחרר כמות כזו של אנרגיה הוא חורג הרבה מעבר לתחום שליטתו בקרניים האופטיות. כשסייקלופס לא היה מסוגל לכבות את הקרניים האופטיות שלו, המוטאנט נוגד הכוחות ליץ' נחלץ לעזרתו ונגד את כוחותיו.

מקורות מוקדמים מתארים את הקרניים האופטיות של סייקלופס כדרך בה גופו גורם לחילוף חומרים באמצעות קרני השמש ואנרגיה סביבתית. הדבר דומה אצל אחיו אלכס, שנעזר ברדיואקטיביות קוסמית. בכמה סיפורים, המאגר האנרגטי שבגופו של סייקלופס אוזל, והוא זקוק להטענה באמצעות חשיפה לשמש. כאשר המלאי בגופו אוזל, הוא עדיין מסוגל לייצר פרצי אנרגיה, אולם חוזקם פוחת. גופו של סייקלופס חסין לכוחם ההרסני של הקרניים האופטיות. מוחו מקרין שדה כוח שמאגף את גופו והופך אותו לחסין מפניהן, מה שמאפשר לו לכבות אותן פשוט על ידי סגירת עיניו. סקוט גם חסין לכוחו המוטאנטי של אחיו אלכס, בעל היכולת ליצור גלי אנרגיה שמחממים את האוויר באמצעות פלזמה. בדומה, האבוק הראה חסינות לקרניים האופטיות של אחיו סייקלופס. סקוט הראה יכולת ספיגתם של ברקיה של סטורם, אף על פי שהדבר גורם לו לכאבים.

למרות כל מיומנותו של סייקלופס בתימרון פרץ האנרגיה האופטי, הן פורצות באופן תמידי מעיניו הפקוחות. כדי למנוע את השמדת האובייקטים שבטווח ראייתו, סייקלופס מרכיב משקפיים בעלי עדשות אודם-קוורץ מיוחדות שפותחו בידי צ'ארלס אקסבייר כדי לתחום את הקרניים ההרסניות. מדי הקרב של סייקלופס מכילים משקף מגן העשוי אודם-קוורץ, ומכילים מנגנוני ירי הבנויים בכפפותיו ובצידי המשקף כדי לשלוט בצמצם האופטי. במקרה של נפילת מתח, הצמצמים הקפיציים בנויים כך שייסגרו באופן אוטומטי, מה שמקנה לסייקלופס ראיה רגילה. הוא גם נצפה כשהוא מרכיב עדשות מגע שעשויות מאותו חומר אודם-קוורץ.

ראו גם
------

* משפחת סאמרס - עץ המשפחה המלא של משפחת סאמרס

קישורים חיצוניים
----------------

ויקישיתוף מדיה וקבצים בנושא **סייקלופס** בוויקישיתוף
* דף הדמות באתר הרשמי של מארוול קומיקס
* דף הדמות בפרויקט פאנדום של מארוול קומיקס

הערות שוליים
------------

1. ↑  Top 100 Comic Book Heroes: #39 - Cyclops
2. 1 2  *Uncanny X-Men #201*, January 1986
3. ↑  *X-Men Vol.2 #1*, October 1991
4. ↑  *Cyclops #1-4*, October 2001-January 2002
5. ↑  *Uncanny X-Men #377*, February 2000
6. ↑  *The X-Men #38-42*, November 1967-March 1968
7. ↑  *Uncanny X-Men #144*, April 1981
8. ↑  *Uncanny X-Men #156*, April 1982
9. ↑  *X-Men Origins: Cyclops #1*, January 2010
10. ↑  *Astonishing X-Men Vol.3 #18*, December 2006
11. ↑  *The X-Men #3*, November 1963
12. ↑  *The X-Men #4*, December 1963
13. ↑  *Giant-Size X-Men #1*, May 1975
14. ↑  *The X-Men #94*, August 1975
15. ↑  *Uncanny X-Men #107-109*, October 1977-February 1978
16. ↑  *Uncanny X-Men #154*, February 1982
17. ↑  *Uncanny X-Men #138*, October 1980
18. ↑  *Uncanny X-Men #150*, October 1981
19. ↑  *Uncanny X-Men #175*, November 1983
20. 1 2  *X-Factor #1*, February 1986
21. ↑  *X-Factor #39*, April 1989
22. ↑  *X-Factor #68*, July 1991
23. ↑  *X-Men Vol.2 #30*, March 1994
24. ↑  *The Adventures of Cyclops and Phoenix #1-4*, May-August 1994
25. ↑  *X-Men Vol.2 #92*, September 1999
26. ↑  *X-Men Vol.2 #97*, February 2000
27. ↑  *X-Men: The Search for Cyclops #1-4*, October 2000-March 2001
28. ↑  *New X-Men #116*, September 2001
29. ↑  *New X-Men #117*, October 2001
30. ↑  *New X-Men #138*, May 2003
31. ↑  *New X-Men #139*, June 2003
32. ↑  *Astonishing X-Men Vol.3 #14*, June 2006
33. ↑  *Astonishing X-Men Vol.3 #23*, January 2008; *Giant Size Astonishing X-Men Vol.3 #1*, July 2008
34. ↑  *Civil War: X-Men #2*, October 2006
35. ↑  *X-Men Vol. 2 #207*, March 2008
36. ↑  *Uncanny X-Men #499*, August 2008
37. ↑  *Uncanny X-Men #500*, September 2008
38. ↑  *Astonishing X-Men Vol.3 #25*, September 2008
39. ↑  *Uncanny X-Men #504*, November 2008
40. ↑  *Secret Invasion: X-Men #1-4*, October 2008-January 2009
41. ↑  *X-Force Vol.3 #13*, May 2009
42. ↑  *Uncanny X-Men #504*, January 2009
43. ↑  *Uncanny X-Men #507*, May 2009
44. ↑  *Uncanny X-Men #505*, February 2009
45. ↑  *Uncanny X-Men #503*, December 2008
46. ↑  *Uncanny X-Men #511*, August 2009
47. ↑  *Uncanny X-Men #509*, June 2009
48. ↑  *Uncanny X-Men #510*, July 2009
49. ↑  *Dark Avengers #7*, September 2009
50. ↑  *Uncanny X-Men #514*, October 2009
51. ↑  *Dark Avengers #8*, October 2009
52. ↑  *Uncanny X-Men: The Heroic Age #1*, September 2010
53. ↑  *X-Men: Schism #1-3*, September-October 2011
54. ↑  *X-Men: Schism #4*, November 2011
55. ↑  *X-Men: Schism #5*, December 2011
56. ↑  *X-Men: Regenesis #1*, December 2011
57. ↑  *Avengers vs. X-Men #1*, June 2012
58. ↑  *Avengers vs. X-Men #2*, June 2012
59. ↑  *Avengers vs. X-Men #3*, July 2012
60. ↑  *Avengers vs. X-Men #5*, August 2012
61. ↑  *Avengers vs. X-Men #11*, November 2012
62. ↑  *Avengers vs. X-Men #12*, December 2012
63. ↑  *Uncanny X-Men Vol.3 #1-2,* April 2013
64. ↑  *All-New X-Men #1-4*, January-February 2013
65. ↑  *Uncanny X-Men Vol.3 #3-4*, May-June 2013
66. ↑  *All-New X-Men #10*, June 2013
67. ↑  *Uncanny X-Men Vol.3 #32*, May 2015
68. ↑  *Uncanny X-Men #600*, January 2016
69. ↑  *Avengers Vol.5 #38*, January 2015
70. ↑  *Secret Wars #1*, July 2015
71. ↑  *Secret Wars #3-4*, August 2015
72. ↑  *Secret Wars #9*, March 2016
73. ↑  *Death of X #1*, December, 2016
74. ↑  *Death of X #4*, January 2017
75. ↑  *Death of X #2-4*, December 2016-January 2017
76. ↑  *Extraordinary X-Men #4*, February 2016
77. ↑  *Extraordinary X-Men #1*, January 2016
78. ↑  *All-New X-Men Vol.2 #1*, February 2016
79. ↑  *Uncanny X-Men Vol.5 #1*, January 2019
80. ↑  *Guardians of the Galaxy Vol.3 #13*
81. ↑  *Cyclops Vol.3 #1*
82. ↑  *Cyclops Vol.3 #1-12*
83. ↑  *All-New X-Men Vol.2 #1*
84. ↑  *All-New X-Men Vol.2 #18*
85. ↑  *Inhumans vs. X-Men #6*
86. ↑  *Champions #2*
87. ↑  *Champions #4*
88. ↑  *All-New X-Men Vol.2 #19*
89. ↑  *Uncanny X-Men #152*, December 1981
90. ↑  *Uncanny X-Men #170*, June 1983
91. ↑  *The X-Men #12*, July 1965
92. ↑  *X-Factor #30*, July 1988
93. ↑  *Astonishing X-Men Vol.3 #23*, January 2008
94. ↑  *Classic X-Men #20*, April 1988
95. ↑  *Civil War: X-Men #4*, December 2006
96. ↑  *Uncanny X-Men #43*, April 1968
97. ↑  *Giant Size X-Men #1*, May 1975
98. ↑  *X-Men Annual #3*
99. ↑  *New X-Men Vol.1*, 2001-2004

| אקס-מן |
| --- |
| גיבורי-על | אומגה סנטינל • אורורה • אייסמן • אינק • איש אקס • אליקסיר • אם • אנג'ל • אנול • ארמור • באנשי • בולט • בום-בום • בישופ • בלינג! • בלינק • בטסי בראדוק • ג'ובילי • ג'ין גריי • גמביט • דאזלר • דאסט • דרווין • דומינו • האבוק • האסק • הליון • המשוכפל • וולפסביין • וורפאת' • חיה • חפציבה • לונגשוט • מאגמה • מארוול גירל • מג'יק • דניאל מונסטאר • ליילה מילר • מסווה ופגיון • מרקורי • נורת'סטאר • נייטקרולר • הופ סאמרס • סאן-ספוט • סאנפייר • סברה • סורג' • סטורם • סטרונג גאי • סייג' • סייפר • סייקלופס • סיירין • פולאריס • פורג' • פיקסי • פנטומאקס • פרודיג'י • פרופסור אקס • אמה פרוסט • קיטי פרייד • פרנזי • צ'יימבר • קאנונבול • קארמה • קוואנון • קולוסוס • קוקיות סטפורד • קייבל • רוג • רוקסלייד • ריקטור • שאטרסטאר • ת'אנדרבירד |
| נבלי-על | אוולאנש • אומגה • אונסלוט • אפוקליפס • אקסודוס • באסטיון • בלה דונה בודרו • בלוב • ג'אגרנוט • דארק ביסט • הוד התפתחותו • ויד'ר • וולקן • טואד • לגיון • מאסטרמיינד • מגנטו • מימיק • מיסטיק • מיסטר סיניסטר • מכשפת השני • מלך הצללים • סאורון • סטרייף • סלנה • עזאזל • פיירו • מדלין פריור • טום קאסידי השחור • קוויקסילבר • קיווי בלאק • מיקאיל רספוטין • סבסטיאן שו |
| קבוצות גיבורי-על | אקס-מן החדשים (2004) • אקס-מן החדשים (2012) • אקס פורס • אקס פקטור • אקסקליבר • ג'נריישן אקס • המוטאנטים החדשים • אקס-טרמינייטורז |
| קבוצות נבלי-על | אחוות המוטאנטים • אקס-מן האפלים • הבוזזים • המטהרים • המשוטטים • השוליות • מועדון הלפייר • זקיפי הסנטינל • פלנקס • פרשי אפוקליפס |
| סיפורים ביקום אקס-מן | סאגת הפניקס האפלה • ימי עבר עתידי • האל אוהב, האדם הורג • טבח המוטאנטים • נפילת המוטאנטים • אג'נדת ההכחדה • שירת התליין • משיכות קטלניות • אמנת הפלנקס • עלייתו של אפוקליפס • עידן אפוקליפס • מבצע אפס סובלנות • התריסר • ערב ההשמדה • בית אם • עשירית • זן בסכנת הכחדה • תסביך משיח • אנו עומדים מופרדים • הייעוד הגלוי • מלחמת המשיח • אוטופיה • אומת אקס • הביאה השנייה • פילוג • בריאה מחדש • אוונג'רס נגד אקס-מן • קרב האטום • מותו של וולברין • אוונג'רס ואקס-מן: הציר • מותו של אקס • הבלתי אנושיים נגד אקס-מן • המצוד אחר וולברין • אקס-מן: השמדה • שובו של וולברין • עידן איש האקס • בית אקס וכוחות אקס • אקס של חרבות • גאלת הלפייר • החיים והמיתות של וולברין • יום הדין • החטאים של סיניסטר |
| שונות | אדמנטיום • אימפריית השי'אר • החוק לרישום המוטאנטים • וירוס הירושה • כוח הפניקס • מוטאנטים • מורלוקים • משפחת סאמרס • נשק אקס • סטארג'אמרס |
| וולברין | ג'ון ריית' • לוגאן הזקן • לורה קיני • מאווריק (•) אומגה רד • גורגון • דאקן • הסמוראי הכסוף • ויילד צ'יילד • ליידי דת'סטרייק • סייברטות' |
| דדפול | אאוטלו • אלתיאה העיוורת • בוב, סוכן הידרה • ילדת הסנאי • סוכן אקס • סמור • קופיקאט (•) אג'קס • ברבור שחור |
| סרטי אקס-מן | אקס-מן • אקס-מן 2 • אקס-מן 3: המפלט האחרון • אקס-מן המקור: וולברין • אקס-מן: ההתחלה • וולברין • אקס-מן: העתיד שהיה • דדפול • אקס-מן: אפוקליפסה • לוגאן - וולברין • דדפול 2 • אקס-מן: הפניקס האפלה • המוטנטים החדשים |
| סדרות טלוויזיה | אקס-מן: סדרת האנימציה • אקס-מן: הדור הבא • וולברין והאקס-מן • לגיון • בעלי היכולות • אקס-מן 97 |

| מארוול קומיקס |
| --- |
| 

| דמויות |
| --- |
| 

|  |  |
| --- | --- |
| קפטן אמריקה | ג'יימס בארנס • איזאיה בראדלי • סוכן ארצות הברית • ג'ק פלאג • פלקון • פגי קרטר • שרון קרטר • נווד • ארנים זולא • באטרוק המזנק • ברון זמו • ברון סטרוקר • דוקטור פאוסטוס • הגולגולת האדומה • וייפר • ולנטינה אלגרה דה לה פונטיין • טאסקמאסטר • טופר צהוב • מרסק הדגלים • ניוק • סין • קוטונמאות' • קרוסבונז |
| איירון מן(דמויות) | איירון פטריוט • אדווין ג'רוויס • האפי הוגאן • מריה היל • וור משין • פפר פוטס • איירון הארט • איירון מונגר • איש הטיטניום • בליזארד • דינאמו הארגמן • ג'סטין האמר • הרוזן נפאריה • ויפלאש • מאדאם מאסק • מודוק • מנדרין • זיק סטיין • פיקסר • רוח |
| תור | אודין • אנג'לה • בטא ריי ביל • בלדר • היימדל • היפוליטה • הלוחמים שלושה • ולקיריה • סיף • ג'יין פוסטר • גור שוחט האלים • האיש הסופג • האיש הרדיואקטיבי • הלה • לוקי • מוציא להורג • מיסטר הייד • מכשפת • מלקית' הארור • סירטיר • ראגנארוק |
| ספיידרמן(דמויות) | הארי אוסבורן • ג'ון ג'יימסון • ג'יי ג'ונה ג'יימסון • פלישיה הארדי • מרי ג'יין ווטסון • מיילס מוראלס • גוון סטייסי • סילבר סייבל • סילק • ספיידרוומן (ג'סיקה דרו • ג'וליה קרפנטר • מאטי פרנקלין • ספיידר-גוון) • סקרלט ספיידר • קיין • פלאש תומפסון • אלקטרו • בומרנג • דוקטור אוקטופוס • הגובלין הירוק • הובגובלין • הידרו-מן • היורשים • הלטאה • הנשר • העקרב • סימביוט (ונום • קרנג') • זיקית • טומסטון • לילי הוליסטר • מורביוס • מיסטריו • מיסטר נגטיב • סאנדמן • קרייבן הצייד • ראש פטיש • ריינו • שוקר |
| ארבעת המופלאים | האישה הבלתי-נראית • הגולש הכסוף • הדבר • הלפיד האנושי • מיסטר פנטסטיק • נובה (פרנקי ריי) • פרנקלין ריצ'רדס • אניהילוס • גלקטוס • דוקטור דום • טראקס • סופר סקרול • קאנג הכובש |
| הענק הירוק | ריק ג'ונס • דוק סמסון • ג'ניפר וולטרס • ליירה • סקאאר • מרלו צ'נדלר • בטי רוס • ת'נדרה • אבומיניישן • המנהיג • טיטניה • מודוק • ת'נדרבולט רוס/הענק האדום |
| הנרי פים | איש הנמלה (אריק אוגריידי • סקוט לאנג) • ג'וקסטה • הצרעה • ויז'ן • יילוג'אקט • סטאטור • אולטרון |
| קוסמי | אדם וורלוק • איקריס • גאמורה • קפטן מארוול (מאר-וול • מוניקה רמבו • ג'ניס-וול • פילא-וול • קהנ'נר • נו-ואר • קרול דנברס) • גברת מארוול • גורגון • גלדיאטור • גרוט • דראקס המשמיד • חזיז שחור • יונדו • מדוזה • מונדרגון • מייג'ור ויקטורי • מנטיס • סטארהוק • סטאר לורד • קארנאק • קוואזר • קסווין • קפטן יוניברס • קרולינה דין • קריסטל • רוקט ראקון • נובה • תנה • אגו הכוכב החי • גראנדמאסטר • האספן • מונסטון • מקסימוס • נביולה • קוראת' הרודף • קורבאק • רונאן המאשים • תאנוס |
| על-טבעי | אגתה הארקנס • בלייד • גוסט ריידר • דוקטור סטריינג' • האביר השחור • העתיק • ברון מורדו • ג'ק-או-לנטרן • דורמאמו • דרקולה • הברדס • מפיסטו • שטאנה |
| גיבורי ונבלי רחוב | איירון פיסט • אלקטרה • אקו • ג'. וו. ברידג' • ג'סיקה ג'ונס • דרדוויל (דמויות) • נייג'ל היגינס • המעניש • בן יוריק • לוק קייג' • מון נייט • מיסטי נייט • מיקרוצ'יפ • מסווה ופגיון • פוגי נלסון • קארן פייג' • קולין וינג • בולזאיי • ברקודה • ג'יגסו • גלדיאטור • האיש הסגול • הינשוף • הרוסי • טיפואיד מרי • כמיסטרו • מיסטר הייד • נחש הפלדה • ניוק • פיקסר • קורנל סטוקס • קינגפין |
| גיבורים צעירים | איירון לאד • אמדאוס צ'ו • גברת מארוול (קמלה קאן) • גרטרוד יורקס ואולד לייס • האלקלינג • הוקאיי (קייט בישופ) • ויקאן • ויקטור מנצ'ה • מולי הייז • אמריקה צ'אבז • נובה (סם אלכסנדר) • ניקו מינורו • ספיד • ספידבול • פטריוט • צ'ייס סטיין • קסווין • קרולינה דין |
| שונות | איש המכונה • ארס • דומיניק פורצ'ון • האלמנה השחורה • הווארד הברווז • הוקאיי • הלקאט • הסנטרי • הפנתר השחור (ואקאנדה) • הרקולס • ויז'ן (ארקוס) • וונדר מן • זאוס • ילדת הסנאי • כוכב אש • לונה מקסימוף • מוקינגבירד • נאמור • ניק פיורי • קווייק • קפטן בריטניה • רונין • שאנג-צ'י • שורי • אדם-קוף • אמן החרבות • אריק קילמונגר • ארקייד • גרביטון • גרים ריפר • השומר האדום • טריקשוט • יאבאט אומון טורו • ילנה בלובה • קונסטריקטור • קלו • קרוספייר |

 |

 |  |
| 

| קבוצות-על |
| --- |
| אילומינטי • אקס-מן • ארבעת המופלאים • גיבורים להשכרה • דפנדרס • האוונג'רס (דמויות) • האוונג'רס המופלאים • האוונג'רס הסודיים • האוונג'רס הצעירים • הבלתי אנושיים • הלוחמים החדשים • המשמידים • הנצחיים • הקומנדו המייללים • וורבאונד • נקסטווייב • Runaways • שומרי הגלקסיה (הקבוצה המקורית) • S.H.I.E.L.D. •‏ ששת הגיבורים הגדולים • אדוני הרשע • ארבעת המפחידים • האוונג'רס האפלים • האוכפים • היד • HYDRA • המסדר השחור •‏A.I.M.‎ • ששת המרושעים • ת'נדרבולטס |

 |
| 

| אירועים ביקום מארוול(היסטוריה פרסומית לאירועי קרוסאובר של מארוול קומיקס) |
| --- |
| 

|  |  |
| --- | --- |
| שנות ה-70 וה-80 | מלחמת קרי–סקרול (יוני 1971) • מלחמות סודיות (מאי 1984) • מלחמות סודיות 2 (יולי 1985) • נולד מחדש (פברואר 1986) • טבח המוטאנטים (אוקטובר 1986) • נפילת המוטאנטים (ינואר 1988) |
| שנות ה-90 | כפפת האינסוף (יולי 1991) • מבצע סופה גלקטית (מרץ 1992) • מלחמת האינסוף (יוני 1992) • מסע הצלב האינסופי (יוני 1993) • פלאות (ינואר 1994) • די.סי. נגד מארוול (אפריל 1996) • אונסלוט (מאי 1996) |
| שנות ה-2000 | שושלת קאנג (יוני 2001) • ליגת הצדק/האוונג'רס (ספטמבר 2003) • מלחמה סודית (פברואר 2004) • האוונג'רס מתפרקים (אוגוסט 2004) • איירון מן: אקסטרמיס (ינואר 2005) • בית אם (אוגוסט 2005) • השמדה (מרץ 2006) • כוכב הענק הירוק (יולי 2006) • מלחמת אזרחים (יולי 2006) • מלחמת-עולם הענק הירוק (יולי 2007) • השמדה: כיבוש (אוגוסט 2007) • ספיידרמן: עוד יום אחד (ספטמבר 2007) • פלישה סודית (יוני 2008) • וולברין: לוגאן הזקן (יוני 2008) • שלטון אפל (דצמבר 2008) • מלחמת המלכים (מרץ 2009) • נפילת הענקים (מרץ 2009) • קפטן אמריקה: נולד מחדש (יולי 2009) |
| 2010 ואילך | ממלכת המלכים (ינואר 2010) • מצור (ינואר 2010) • מלחמת-עולם הענקים (פברואר 2010) • הציווי של תאנוס (יולי 2010) • ארץ הצל (ספטמבר 2010) • הפחד עצמו (מרץ 2011) • אוונג'רס נגד אקס-מן (אפריל 2012) • עידן אולטרון (מרץ 2013) • אינסופיות (אוגוסט 2013) • החטא הקדמון (אפריל 2014) • אוונג'רס ואקס-מן: הציר (אוקטובר 2014) • יקום העכביש (נובמבר 2014) • מלחמות סודיות (מאי 2015) • מלחמת הממלכות (אפריל 2019) |
| 2020 ואילך | אימפריה (יולי 2020) • מלך בשחור (דצמבר 2020) • שלטון השטן (דצמבר 2021) • אוונג'רס: התאספו (נובמבר 2022) |

 |

 |
| 

| עיבודים למדיות נוספות |
| --- |
| 

|  |  |
| --- | --- |
| סרטי קולנוע | המעניש (1989) • קפטן אמריקה (1990) • בלייד • דרדוויל • הענק • המעניש (2004) • אלקטרה • גוסט ריידר • המעניש: אזור מלחמה • גוסט ריידר: רוח הנקמה • 6 גיבורים • הנוקמים: האיחוד • דוקטור סטריינג' • ארבעת המופלאים (2005) • ארבעת המופלאים: עלייתו של הגולש הכסוף • ארבעה מופלאים (2015) |
| סרטי אקס-מן | אקס-מן • אקס-מן 2 • אקס-מן 3: המפלט האחרון • אקס-מן המקור: וולברין • אקס-מן: ההתחלה • וולברין • אקס-מן: העתיד שהיה • דדפול • אקס-מן: אפוקליפסה • לוגאן - וולברין • דדפול 2 • אקס-מן: הפניקס האפלה • המוטנטים החדשים |
| סרטי ספיידרמן | ספיידרמן • ספיידרמן 2 • ספיידרמן 3 • ספיידרמן המופלא • ספיידרמן המופלא 2 • ספיידרמן: ממד העכביש • ספיידרמן: ברחבי ממדי העכביש |
| יקום ספיידרמן של סוני | ונום • מורביוס • ונום 2 • קרייבן הצייד • מאדאם וב |
| היקום הקולנועי של מארוול | איירון מן • הענק הירוק • איירון מן 2 • תור • קפטן אמריקה • הנוקמים • איירון מן 3 • תור: העולם האפל • קפטן אמריקה: חייל החורף • שומרי הגלקסיה • הנוקמים: עידן אולטרון • אנטמן • קפטן אמריקה: מלחמת אזרחים • דוקטור סטריינג' • שומרי הגלקסיה: חלק 2 • ספיידרמן: השיבה הביתה • תור: ראגנארוק • הפנתר השחור • הנוקמים: מלחמת האינסוף • אנטמן והצרעה • קפטן מארוול • הנוקמים: סוף המשחק • ספיידרמן: רחוק מהבית • האלמנה השחורה • שאנג-צ'י ואגדת עשר הטבעות • נצחיים • ספיידרמן: אין דרך הביתה • דוקטור סטריינג' בממדי הטירוף • תור: אהבה ורעם • הפנתר השחור: ואקאנדה לנצח • אנטמן והצרעה: קוונטומאניה • שומרי הגלקסיה: חלק 3 • המארוולס • קפטן אמריקה: סדר עולמי חדש |
| סדרות טלוויזיה(לייב אקשן ואנימציה) | האוונג'רס: סדרת האנימציה • איירון מן: הרפתקאות משוריינות • אקס-מן: סדרת האנימציה • אקס-מן: הדור הבא • וולברין והאקס-מן • הענק הירוק (1996) • האלק וצוות הריסוק • סוכני S.H.I.E.L.D. • הסוכנת קרטר • דרדוויל • ג'סיקה ג'ונס • לוק קייג' • איירון פיסט • המגנים • הבלתי אנושיים • בעלי היכולות • גלימה ופגיון • ספיידרמן: סדרת האנימציה • ספיידרמן ללא גבולות • ספיידרמן המדהים • ספיידרמן וחבריו המדהימים • שומרי הגלקסיה • ספיידרמן • ספיידרוומן • ספיידי וחבריו המופלאים |

 |

 |
| 

| כותבים ומאיירים |
| --- |
| גארת' אניס • בריאן מייקל בנדיס • אד ברובייקר • סטיב דיטקו • ג'ונתן היקמן • מארק וייד • סטן לי • גרנט מוריסון • פרנק מילר • טוד מקפרלן • פביאן ניצ'זה • כריס קלרמונט • אלכס רוס |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1180538854
* LCCN: nb2016011572
* VIAF: 1030155286637587180001
* WorldCat: lccn-nb2016011572

 |